26 maggio 2007
Glesie Furlane e ricuarde pre Toni a Vençon
“La sielte di ricuardâlu a Vençon” nus sclarìs Glesie Furlane “si fonde su dôs motivazions: pre Toni Beline al jere nassût a Vençon e simpri a Vençon la nestre associazion e à la sede dai i siei incuitris che si fasin ogni mês”.
E cussì la associazion e à decidût di rindi omaç al grant predi furlanist propit tal paîs li che al jere nassût ai 11 di Fevrâr dal 1941 e che lu à viodût tantis voltis protagonist dai apontaments culturâi inmaneâts de associazion che e met adun predis e laics impegnâts tal puartâ la lenghe furlane ancje dentri dal mont de glesie.
La messe e sarà come che i plaseve a pre Toni: cjantade dal popul. Al intervignarà ancje il grup di cjantôrs di Guart, vuidâts di pre 'Zef Cjargnel.
A la fin de funzion al è previodût un intervent dal prof. Remo Cacitti, docent ae Universitât di Milan.
Tal dopomisdì prin di messe e je convocade une riunion di Glesie Furlane “La riunion le fasìn par fâ une riflession su ce che pre Toni al à fat e lassât a Glesie Furlane e par resonâ sul avignî de nestre Associazion cumò che lui nol è plui: o puartarìn indevant dut ce che lui al veve fin sul ultin progjetât cun nô” al declare il dean Zuan Pieri Biasat.
Pre Toni Beline (66 agns) al è mancjât ai 23 di Avrîl dal 2007 a Visepente, dulà che al jere rivât tal 1982.
6 commenti:
- Renzo Tondo ha detto...
-
Pre' Toni al'è pardabon staat un grant.... io mi impensi la luciditaat di analisi fin dai prins agns sopo il taremot cuant cal vegnive a cene tal gno ristorant cui siei "discepui" e a disegnavin la glesie furlane cai sarès plasuut meti adun..... a l'ere di une inteligjence disacrant!
(oviamenti.... non simpri condivisibil, almancul da part mee, però simpri stimolant)
- 26/5/07 23:59
- Christian Romanini ha detto...
-
Sul MV di martars ai 8 di Mai
pagjine Marilenghe par cure de Societât Filologjiche Furlane
CUN PRE TONI SI DISTUDE UNE LÛS
di CHRISTIAN ROMANINI
Il Friûl al è plui puar: ai 23 di Avrîl dal 2007 pre Toni Beline al à lassât cheste vite terene par lâ incuintri al Signôr. Cun se, come che al à dit ancje il Bons. Pieri Brollo, al veve un passepuart sigûr pal paradîs: la traduzion de Bibie par furlan. Ma no dome. Nassût ai 11 di Fevrâr dal 1941 a Vençon, al veve za di piçul cognossût il misteri de fede e la sô vocazion, fuarte e profonde lu veve puartât frut in Seminari, cuintri dutis lis dificoltâts, ancje economichis, che a semeavin no volê permetii di cjapâ la sô strade. La infanzie e la formazion tal Seminari lu àn fat scuintrâ cu lis regulis di un sisteme, che mâl si adatave a un spirt fin e critic come il so. Cheste esperience i à fat scrivi un dai siei libris che plui a àn scjassât la gjerarchie clericâl furlane e che i à costât no pôcs problemis, fin al ritîr dal libri che in pôc timp dopo de publicazion no si lu à plui cjatât tes librariis. Come che al à dit il Vescul emerit Bons. Alfredo Battisti vie pal funerâl dai 25 di Avrîl «il so stîl polemic e jere la risulte di un amôr deludût» no de fede e de glesie, ma dal sisteme in se, masse voltis plui atent ai siei ecuilibris internis che no ae cure des animis de int. Int che in grant numar e à volût saludâlu, jemplant la Glesie e la place di Visepente cuntune comozion straordenarie. Come che straordenari al jere lui, ancje se plui di cualchidun al preferive tignilu intun cjanton. Ma nol è mai stât sbandonât ni dai siei amîs e ni dai siei parochians. Lu àn testemoneât in tancj e cu lis sôs ultimis parochiis di Visepente e Vilevuarbe, in chê dì dal funerâl, dopo 25 agns di cuant che pre Toni al veve lassât la Cjargne, e jere ancje la int di Treli, Val e Rualp, che no àn dismentât chel predi rivât cussì zovin tai lôr paîs, ma che al à savût dâur une grande dignitât. Come ducj i oms cun dotis gjeniâls e ecezionâls che mâl si adatin dentri dai confins de normalitât, spes al jere stât definît «discomut», ma il patrimoni che pre Toni al lasse al Friûl al è inestimabil. «Al pâr scuasit un segnâl che l’ultin so libri La fatica di essere prete (Biblioteca dell'Immagine) al sedi jessût juste 4 dîs dopo de sô muart, metint adun e voltant par talian une schirie di intervistis che al veve fat par Video Tele Carnia: cetant che o vin vût di insisti e sfuarçâlu par publicâ un libri par talian – al dîs Marino Plazzotta, curadôr di cheste publicazion che e rapresente il so testament spirituâl». Nol à rivât a viodilu publicât, come che nol à rivât a viodi autorizât il Messâl par furlan, un altri cjapitul impuartant te sô lungje opare a pro de lenghe furlane, che pre Toni al à difindût e valorizât come pôcs. Sul mensîl La Patrie dal Friûl tal so prin editoriâl, ricuardât di Zuan Pieri Biasat vie pal funerâl, tal dicembar 1978 al scriveve: «O sin furlans di lenghe furlane, che a son convints di fâ part de nazion furlane. Che al è come dî che o sin un popul, une etnie, une nazion, che dopo tancj parons che a àn balinât di chestis bandis dilunc i secui, cumò di cent agns indaûr o sin cjapâts dentri tal tramai dal Stât talian». Se come che si lei tes scrituris, «la semence, par sflurî e dâ pomis, e à di murî», la sperance plui grande e je che ce che pre Toni al lasse su cheste tiere nol sedi dome un ricuart, ma al permeti al popul furlan di no dismenteâ il so esempli rivant a puartâ indevant la bataie che chest grant furlanist al à combatût dute une vite a pro de nestre lenghe e de nestre identitât.
- 28/5/07 16:59
- Christian Romanini ha detto...
-
Glesie Furlane
Comunicât pe stampe
Lis Pentecostis te memorie di pre Antoni Beline
Il grup di Glesie Furlane si è tornât a cjatâ te sô sede simboliche di Vençon.
Lu à fat Domenie ai 27 di Mai, te dì des Pentecostis.
Al jere il prin incuintri dopo de muart di pre Antoni Beline e e je stade la ocasion par rifleti su lis prospetivis e l'avignî de Associazion culturâl che e met adun predis e laics. Vie pe riunion dal dopomisdì al è stât marcât il rûl di pre Antoni Beline, tant che pont di riferiment de culture e societât dal Friûl. Il diretîf al à confermât tant che Dean Zuan Pieri Biasat e segretari pre Tonin Cjapielâr. Invezit, il gnûf vicepresident di Glesie Furlane al è bonsignôr Roberto Bertossi di Vençon. La linie de associazion e je chê de continuitât sedi tai apontaments mensîi a Vençon sedi tal impegn pe realizazion di cunvignis.
Finide la riunion, aes 7 sore sere e je tacade la messe grande in chel domo, li che pre Antoni Beline o, come che lu cognossevin a Vençon, “pre Pieri Massangat” al è stât batiât e al à scuviert la sô vocazion di predi.
Une atmosfere indescrivibil e à invuluçât lis tantis personis che a àn jemplât la glesie, li che intune grande solenitât e partecipazion emotive al à celebrât la messe bonsignôr Roberto Bertossi. Cun lui a àn concelebrât 14 predis; il cjant al è stât compagnât de corâl di Guart “Rosas di Mont” direte dal mestri pre 'Zef Cjargnel.
Finide la celebrazion, a son stadis puartadis dôs testemoneancis di bande de int: Cristian Liberale, un zovin di Visepente, al à ricuardât i agns passâts dongje di pre Antoni, e il prof. Remo Cacitti, docent di storie des origjins dal Cristianesim ae Universitât Statâl di Milan, al à disvilupât lis liniis de valence umane, culturâl, religjose e la grande dimension profetiche di pre Antoni.
Da pît de celebrazion a son stâts ancje ricuardâts i prossims apontaments. Sabide ai 30 di Jugn e sarà une cunvigne a Glemone par rifleti su la opare culturâl di pre Antoni.
Ma il moment plui alt al sarà domenie ai 15 di Lui cuant che Glesie Furlane e celebrarà la messe dai Sants Ermacure e Fortunât te basiliche mari di Aquilee.
Come che al declare il segretari di Glesie Furlane “I sorestants de Diocesi a vevin imprometût par cheste fieste la presentazion dal Messâl Roman par Furlan, ma i Vescui a rivaran a Aquilee scjassant lis mans. Di fat il messâl al è blocât te segretarie de Conference Episcopâl Taliane (Cei) a Rome. Un at dispotic, une grande injustizie viers la nestre glesie e popul. Glesie Furlane, continuant te memorie e tal spirt di pre Antoni, tradutôr de Bibie e dal Messâl, si impegne a cjaminâ su la strade che lui al à segnade par une gnove glesie plui evangjeliche e pal ben dai furlans”.
- 29/5/07 22:21
- thermonuke ha detto...
-
Dipo ma ti anin fat un clisteri di aghe sante?
- 29/5/07 22:46
- Christian Romanini ha detto...
-
Thermo. mi semeial a mi o tu fevelis un pôc masse di clisteris... sêstu pratic?
- 29/5/07 22:56
- thermonuke ha detto...
-
parce erie une batude che ti vevi za fat?
Dut cas no soi pratic.
O voi dal cuar vonde regolar, anzit, di plui...
lasse inmo picjat el casco sul manubri de moto conche tu le parchegjs e ti doj le dimostrazion pratiche :-)
- 29/5/07 23:01
ita_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn vec_Latn unk fur_Latn fur_Latn unk vec_Latn unk fur_Latn fur_Latn fur_Latn fur_Latn fur_Latn unk vec_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk ita_Latn unk fur_Latn unk vec_Latn unk fur_Latn unk ita_Latn unk fur_Latn fur_Latn fur_Latn fur_Latn unk